În instituția care trebuia să prevină pesta porcină ”se păzeau șpăgile luate din teritoriu cu pușca de vânătoare!” » Cine-i președintele Geronimo Brănescu O instituție cu 2.300 de oameni, condusă politic, a eșuat să protejeze siguranța alimentară a românilor

sâmbătă, 4 august 2018, 7:00

Libertatea continuă azi relatarea dedesubturilor nonintervenției autorităților în controlul pestei porcine africane.

Numit politic, finul lui Nicușor Constantinescu și sprijinit de Sevil Shhaideh, acesta e felul în care se prezintă colegilor din ANSVSA, Geronimo Brănescu a făcut o listă lungă de greșeli.

”Recunosc unele dintre erori, dar eu am muncit, iar tot Guvernul decontează acum prin mine! Alții din Executiv chiar nu s-au ocupat de criza de pestă, pe ministerele lor!” , a spus el unor apropiați.

, a spus el unor apropiați. În plus, o relatare corectă despre ANSVSA începe într-adevăr cu mult înainte de venirea în 2017 a lui Brănescu, pentru că, încă din urmă cu peste 10 ani, imediat după ce PD-L a venit la guvernare, instituția era atât de coruptă încât specialiștii din ea își amintesc cum ”inspectorii de la control de la centru luau atât de multă șpagă din teritoriu că o păzeau cu puștile de vânătoare până ajungea în București!”.

Din cauza pestei africane, Guvernul e în criză, iar Brănescu tace pentru că e ținut din scurt de către Anca Alexandrescu, cea care a preluat comunicarea Guvernului în epidemia care cuprinde România.

Cei mai loviți sunt deja și vor fi oamenii obișnuiți, care au unul sau cel mult doi porci, numărul acestor animale din gospodăriile individuale țărănești fiind de 1,4 milioane.

Deocamdată, conform autorităților, din 60.000 de animale ucise, s-au sacrificat dintre porcii țăranilor doar 11.000, însă numărul focarelor, pe date oficiale, a crescut de la 440 la 545 într-o săptămână!

Un porc atins de pesta porcină zace mort în fața unei gospodării din satul Luciu, chiar în județul ”Grupului de la Ialomița”, din care face parte și Geronimo Brănescu // Foto: Vlad Chirea (Libertatea)

De Mirela Neag, Răzvan Luțac și Cătălin Tolontan

Strigă la el, îl ceartă că de unde au apărut porcii morți!

E iulie 2017, imediat după ce la Satu-Mare se descoperă un focar de pestă porcină africană.

Scena are loc în biroul președintelui ANSVSA, Geronimo Brănescu, din corpul central al Casei Presei Libere.

”N-a făcut nimic important ca să prevină pesta porcină africană!”

”Brănescu șterge pe jos cu președintele de la Satu-Mare, Nicolae Dumuță! Dar nu are curaj să-i facă nimic, pentru că Dumuță este sprijinit de Dragnea”, descrie momentul unul dintre martorii oculari, coleg cu cei doi.

”Acest episod este edificator pentru stilul lui Geronimo Brănescu. Și-a însușit niște termeni de specialitate, vorbește, se enervează, dar nu ia nicio decizie ca să nu-și pericliteze poziția. Pentru că și puterea lui e mărginită politic!”, explică un specialist ANSVSA pentru Libertatea.

”Iar întârzierea lui ne va costa enorm în bani și suferință! N-a făcut nimic important deși aveam o sumedenie de semnale severe și studii de încredere că focarele de pestă porcină africană vin spre România!”.

Și molima porcilor a venit.

Gospodăriile obișnuite vor fi cele mai afectate





Medic veterinar, specializat în castrarea cailor, Geronimo Brănescu a căpătat fulgerător, de câteva zile, o reputație națională în castrarea industriei românești a porcilor.

60.000 de porci au fost sacrificați până acum în încercarea de a limita epidemia

Dincolo însă de industrie, de fermele mari, și ele cu o importanță specială, dar care au măsuri de protecție mai bune, în zeci de mii de gospodării țărănești sunt ucise animalele.

Iar specialiștii din ANSVSA spun că sacrificările se vor extinde la sute de mii de cazuri!

Ca de obicei, nota de plată e achitată întâi și cu cea mai mare împilare de către oamenii obișnuiți.

Fără un răspuns adecvat în timp din partea instituției condusă de președintele de 52 de ani, epidemia s-a întins azi în 8 județe și Comisia Europeană estimează ca molima porcilor să crească la 13 județe într-o lună de acum înainte.

Președintele ANSVSA, numit politic

Geronimo Brănescu a fost numit politic pe 9 ianuarie 2017 și reconfirmat în 12 februarie 2018, pentru încă 5 ani.

Este, susține el în fața colegilor, finul lui Nicușor Constantinescu.

Familia Constantinescu a negat însă, pentru Libertatea, că i-ar fi fini.

”În plus, Brănescu se sprijină pe Sevil Shhaideh și pe interesele unui alt personaj important din agricultura românească, Sorin Paul Stănescu”, spun angajații din ANSVSA.

Dar ar fi confortabil, reducționist și inexact ca toată criza pestei porcine să stea pe umerii unui singur om.

De pildă, susțin cei din Autoritate, secretarul general al ANSVSA Stelian Caramitru e și acum în concediu, deși președintele a anulat în aceste zile toate vacanțele oamenilor săi.

Per total, povestea pestei e povestea degradării a încă unei instituții prin politizare, corupție și incompetență la vârf.

Geronimo se mândrește în CV specializări, cum ar fi „Controlul bolilor veziculoase”, obținut în Kenya // Foto: Facebook

Cum am stricat o instituție bună

Fondată în 2005 ca parte a aderării țării la UE, Autoritatea Națională Sanitar Veterinară și pentru Siguranța Alimentelor (ANSVSA) este fostul Sanepid veterinar, un inspectorat de control aflat cândva în subordinea Ministerului Sănătății.

12 președinți a avut ANSVSA în 13 ani de existență

Noul statut independent, cerut de arhitectura de siguranță europeană și pus în slujba securității alimentare a publicului, s-a făcut praf!

Din 3 octombrie 2005, data numirii primului președinte, Ion Agafiței, instituția a avut, în 13 ani , 15 numiri și 12 șefi, unii dintre președinții cu rang de secretar de stat revenind de două sau chiar de trei ori pe scaun! Răvășirea medie a conducerii depășește o numire pe an!

S-a ajuns la un grad de corupție intrat în mitologia instituției.

Șpăgi păzite cu puști de vânătoare!

Luau banii din țară, ”pasămite pentru partid”, și îi păzeau cu armele!

”Cu ma bine de 10 ani în urmă, după ce PD-L a venit la guvernare, pe vremea când Narcisa Mirică Georgescu, bună prietenă a Elenei Udrea, era șefa controlului, șpăgile ajunseseră atât de mari încât oamenii care mergeau la control în teritoriu luau puști de vânătoare cu ei în mașini, ca să-și păzească viața și banii” Angajat al ANSVSA

Alte mite curgeau în cartușe de țigări, resigilate. Zeci și zeci de mii de euro, povestesc sursele din Autoritate.

2.300 de oameni sunt angajați la Autoritate, în cele 40 de filiale și trei institute sanitare subordonate

Astăzi, Narcisa Mirică Georgescu este multimilionară la Miami, potrivit dezvăluirilor Antenei 3.

Omul cu ranch în Ialomița

Geronimo Răducu Brănescu este el însuși extrem de bogat.

Originar din Fetești, județul Ialomița, are un ranch chiar la el acasă.

Conform declarației de avere, deține:

8 terenuri care însumează aproape 19 hectare

Vilă de 270mp și garaj de 55mp la Fetești

Apartament de 60mp la Constanța

Mașină Land Rover RS din 2012

Picturi clasice în valoare de 50.000 euro

Geronimo Brănescu (dreapta) și soția sa, Daniela, la Capul Bunei Speranțe, cel mai sud-vestic punct al Africii // Foto: Facebook

Venituri declarate pentru 2016 sunt de 100.000 lei, pe când era șeful DSVSA Constanța, Sanepidul veterinar de pe Litoral, înainte să ajungă președintele întregii instituții.

Este unic asociat al FARMMARC IMPEX, companie din Fetești fondată în 1996, cifră de afaceri de 53.000 de euro și profit de 4.000 euro pe 2017, cu punct de lucru în Fetești – Farmacie umană și veterinară, unde lucrează soția sa

În ultimul deceniu, Brănescu a lucrat în diverse structuri ale ANSVSA sau a avut contract cu instituția ca medic veterinar.

”Face parte dintr-un grup de oameni influenți cunoscuți drept „Gașca de la Ialomița”, asemănătoare celei de la Teleorman”, spun colegii lui de muncă.

6 lucruri pe care Geronimo Brănescu nu le-a făcut

”Reacția președintelui în fața pestei porcine va rămâne în istoria incompetenței”, povestesc cei din interiorul ANSVSA.

Câteva dintre lucrurile pe care, conform lor, președintele Geronimo Brănescu trebuia să le facă și nu le-a făcut:

”Nu a convocat Consiliul Științific, unde sunt oameni care se pricep și cunosc fenomenul, decât acum câteva zile, după ce criza s-a propagat național!” ”Nu a stabilit benzi de protecție pe granița de nord împotriva mistreților, ceea ce Comisia Europeană avertizase de mai bine de un an de zile! Animalele nu au fost omorâte” ”Nu a luat în calcul metoda folosită de Polonia și țările baltice, care microzonează epidemia, împărțind teritoriul în arii mici, pe care le curăță și apoi le păzesc”. ”Nu a stopat târgurile de animale decât mult prea târziu, la un an după focarul din Satu-Mare”. ”Nu a anunțat clar și ferm Consiliilor Județene, în acest an care a trecut de la primul focar, care le sunt obligațiile, nu le-a informat exact asupra pericolului pestei porcine, ca să ofere timp și măsuri concrete Centrelor de combatere a bolilor”. ”Nu a făcut nicio campanie publică, să anunțe populația și oamenii care au porci, pentru că cei mai afectați vor fi cei 1,4 milioane de porci din gospodăriile individuale”.

Concluziile auditului Comisiei Europene prin care România e avertizată că vine gripa porcină africană, boala fără vaccin și fără tratament și în urma căreia rata de mortalitate la porci se apropie de 100%. Comisia a avertizat România că ”exploatațiile nonprofesionale”, adică gospodăriile țărănești, vor fi primele afectate!

Asigurări și cereri către populație

Confruntat cu criza, Geronimo Brănescu spune că luptă împotriva epidemiei cu toată puterea statului.

„Noi acţionăm cu toată forţa, cu toate structurile statului, avem sprijin din partea Armatei, Jandarmeriei, Poliţiei de Frontieră”, a afirmat președintele, pe 26 iulie, citat de Agerpres.

Epidemia se extinde însă. Pe 26 iulie erau 440 de focare, iar vineri, ieri adică, ANSVSA a anunțat deja 545!

Directorul Autorității cere și sprijinul populației.

”Noi avem nevoie de tot suportul cetăţenesc, de reacţie cetăţenească pentru că este în interesul comun al tuturor românilor să avem o gestiune cât mai favorabilă a bolii”, a declarat Geronimo Brănescu.

El nu a răspuns încă la întrebările punctuale ale ziarului.

Dar s-a confesat prietenilor, mărturisind că se simte propulsat pe post de țap ispășitor chiar de către cei din Guvern.

”Recunosc unele dintre erori, dar eu am muncit și tot Guvernul decontează acum prin mine, iar alții din Executiv chiar nu s-au ocupat de criza de pestă!”, a mărturisit președintele ANSVSA unor apropiați.

Citește și: DOCUMENTE DIN INTERIOR: Guvernul ascunde proporțiile pestei porcine, harta Comisiei Europene cu evoluția focarelor înroșește tot mai mult din țară!